﻿ADEVĂRUL INTERIOR* 998877 Deasupra lacului, vîntul: imagine a ADEVĂRULUI INTERIOR Cercetează amănunţit învinuirile spre a întîrzia pedepsele. Vîntul poate mişca apa deoarece reuşeşte să pătrundă în ea. Tot aşa, cînd judeci greşelile oamenilor, caută să pătrunzi cu multă înţelegere sensul interior şi să-ţi formezi o apreciere plină de simpatie asupra împrejurărilor. În vechea Chină, împărţirea dreptăţii era în întregime întemeiată pe acest principiu. Suprema justiţie era considerată înţelegerea desăvîrşită care ştie să ierte. O astfel de atitudine, care nu venea din slăbiciune, ci dintr-o limpezime superioară, urmărea să influenţeze hotărîtor moralitatea publică, încît un abuz faţă de această bunătate pornită din inimă să nu fie posibil. *Vîntul bate pe munte şi învolburează oglinda apei. Astfel se arată aspectele văzute ale celor nevăzute. Dacă o inimă este liberă de prejudecăţi, ea este în stare să primească Adevărul. Imaginea hexagramei este cea a unei ghiare de pasăre deasupra puiului din cuib; de unde şi ideea clocitului. Principiul luminos acţionează din exterior, dar pentru a trezi viaţa este nevoie ca un germene să existe deja la interior. Situaţia în care te afli: ADEVĂRUL INTERIOR. Porc şi peşte. Noroc. Este avantajos să traversezi marile ape. Perseverenţa este avantajoasă. Porcul şi peştele sînt animalele cel mai puţin spirituale şi deci, cele mai greu de influenţat. Forţa adevărului interior trebuie să fi atins un nivel foarte înalt pentru a-şi putea extinde acţiunea la fiinţe de acest gen. Cînd te afli în faţa unor oameni recalcitranţi şi dificil de influenţat, tot secretul constă în a găsi calea ce duce spre ei. Trebuie început prin a-ţi cîştiga o desăvîrşită libertate interioară faţă de propriile prejudecăţi. Într-o oarecare măsură e nevoie să laşi psihicul celuilalt să acţioneze asupra ta; în acest fel, te apropii lăuntric de interlocutor, îl înţelegi şi dobîndeşti putere asupra lui. De acum nu vei mai întîlni nici un obstacol de neînvins şi vei putea trece chiar la acţiuni primejdioase, aşa cum ar fi străbaterea marilor ape. Dar acceptarea adevărului interior nu este o simplă intimitate sau ceva în genul unei solidarităţi secrete. O astfel de legătură puternică poate exista şi între hoţi. Fără îndoială că şi atunci ea reprezintă o forţă, dar nu aduce noroc, fiindcă nu este de nezdruncinat. Toate alianţele întemeiate pe interese comune sînt viabile doar pînă la un anumit punct. Dincolo de acest punct alianţa se sfărîmă şi adesea, cea mai mare intimitate se metamorfozează în ură. Dar acolo unde la temelie stau probitatea şi fermitatea, legătura este destul de trainică pentru a birui forţele potrivnice. Transformările situaţiei: Nouă la început înseamnă: Fii gata şi vei avea noroc. Dar dacă ai gînduri ascunse, aceasta-ţi va aduce nelinişti. Te afli în situaţia în care purtarea potrivită este aceea de a fi hotărît şi pregătit în tine însuţi să faci faţă situaţiilor exterioare. Dacă vrei să faci altfel şi să cultivi relaţii particulare secrete, aceasta te va priva de autonomia ta interioară. Sentimentul sprijinului în ceilalţi îţi va aduce multe nelinişti şi griji şi vei pierde atît libertatea interioară, cît şi forţa adevărului lăuntric. Nouă la al doilea loc înseamnă: Un cocor dă strigăt în întuneric. Puişorul îi răspunde. Am un ulcior straşnic. O să -l împart cu tine. Este vorba aici despre influenţa pe care o exercită natura interioară a unei persoane asupra fiinţelor care nutresc aceleaşi sentimente. Cocorul nu trebuie să se arate sus pe deal; e destul dacă ţipătul i se aude. Chiar dacă stă ascuns, micuţul lui îl va recunoaşte şi-i va răspunde. Rădăcina oricărei înrîuriri se află în interiorul fiinţei. Cînd aceasta se traduce în cuvinte şi fapte, sincere şi ferme, atunci influenţa este mare. Dar orice încercare deliberată de a influenţa pe cineva nu va duce la nimic bun. Confucius spune despre aceasta: «Cel nobil rămîne în camera sa. Dacă rosteşte cuvinte potrivite, acel cuvînt este primit şi la mii de kilometri depărtare. Dar dacă nu rosteşte cum se cuvine vorbele sale, va întîmpina împotrivire şi în apropierea lui. Cuvintele pornesc din esenţa fiinţei şi-şi exercită înrîurirea asupra oamenilor. Lucrurile se nasc în imediata apropiere şi devin vizibile în depărtare. Cu ajutorul cuvintelor şi faptelor, cel nobil mişcă cerul şi pămîntul. Nu se cuvine oare să fii cu băgare de seamă?» Hexagrama devine: CONTEMPLAREA* Vîntul bate pe pămînt: imagine a CONTEMPLĂRII Împăraţii din vechime, cercetau tărîmurile lumii, şi dădeau învăţătură poporului. Atunci cînd vîntul bate pe pămînt, prezenţa lui se face resimţită pretutindeni şi iarba trebuie să se plece sub puterea sa. Aceste două fapte îşi găsesc confirmarea în hexagramă. Cele două imagini simbolizează felul în care acţionau împăraţii din antichitate: prin călătorii regulate, ei îşi asigurau cunoaşterea supuşilor lor atît de bine încît nici un obicei respectat de popor nu le putea scăpa; drept urmare, îşi exercitau şi propria lor influenţă graţie căreia erau modificate uzanţele nepotrivite. Ansamblul indică puterea personalităţii superioare. Un astfel de om va avea o vedere de ansamblu a marilor mulţimi şi a adevăratelor lor înclinaţii, în aşa fel încît nu va putea fi păcălit; totodată îşi va exercita influenţa asupra acestora prin simpla lui existenţă, astfel încît mulţimea se va orienta după el ca iarba după vînt. *Hexagrama poate însemna, pe de o parte, contemplarea, iar pe de alta faptul de a fi privit, de a fi un model. Aceste idei sînt sugerate de aceea că hexagrama poate fi înţeleasă ca imaginea unui turn fortificat, aşa cum existau în mare număr în China antică. Pe de o parte, de la înălţimea acestor turnuri, se putea vedea pînă departe în jur, iar pe de altă parte, un astfel de turn aflat pe vîrful muntelui era vizibil de la mare distanţă. Deci, hexagrama arată un suveran care contemplă sus legea cerului şi jos datinile poporului şi care constituie, datorită guvernării sale bune, o pildă minunată pentru mulţime. Acest semn este asociat celei de-a opta luni (septembrie-octombrie). Situaţia în care te afli: CONTEMPLAREA. Purificarea rituală a avut loc, ofranda încă nu. Plini de încredere, ei îşi înalţă ochii spre el. În China, ritualul sacrificiului începea printr-o curăţire rituală; abia după aceea se oferea jertfa. Intervalul de timp dintre aceste două acţiuni este sacru; este momentul supremei reculegeri interioare. Atunci cînd pietatea este inspirată de credinţă şi este sinceră, contemplarea spectacolului oferit de ea îi transformă pe cei de faţă şi le inspiră respect. Tot aşa natura poate oferi spectacolul unei realităţi pline de gravitate şi sfinţenie, prin regularitatea derulării tuturor fenomenelor. Contemplarea sensului divin al evenimentelor universului pune în mîinile celui chemat să acţioneze asupra oamenilor mijlocul de a exercita aceleaşi efecte. Pentru aceasta trebuie o reculegere interioară asemănătoare celei produse prin contemplarea religioasă la oamenii înzestraţi cu o credinţă puternică. Drept urmare din privirile lor iradiază o misterioasă putere spirituală care acţionează asupra oamenilor şi îi supune, fără ca ei să fie conştienţi de modul în care se petrece acest lucru. http://ro.tititudorancea.org/z/yi_king_cautare.htm?hexa=998877&submibut=Afi%C5%9Feaz%C4%83 +hexagrama